Yakobo 1 | Baiblo ɔ Ngɛ Intanɛti ɔ Nɔ | New World Translation\nSi fimi ngɔɔ bua jɔmi kɛ baa (2-15)\nHemi kɛ yemi nɛ a ka nɛ a hyɛ (3)\nYaa nɔ nɛ o hi bie ngɛ hemi kɛ yemi mi (5-8)\nAkɔnɔ kɛ nɔ yaa yayami kɛ gbenɔ mi (14, 15)\nNike ní kpakpa fɛɛ nike ní kpakpa je hiɔwe (16-18)\nMunyu ɔ numi kɛ e nɔ yemi (19-25)\nNyumu ko nɛ e ngɛ ahuhuɛ mi hyɛe (23, 24)\nJami nɛ he tsɔ nɛ mu be he (26, 27)\n1 Yakobo, Mawu kɛ Nyɔmtsɛ Yesu Kristo a tsɔlɔ ɔ, kɛ ya ha wɛtso 12 ɔmɛ nɛ a gbɛ fĩa a: I biɔ nyɛ! 2 Ye nyɛmimɛ, ke nyɛɛ kɛ ka slɔɔtohi ngɛ kpee ɔ, nyɛɛ na lɛ kaa bua jɔmi sɔuu, 3 ejakaa nyɛ le kaa nyɛ hemi kɛ yemi nɛ a ka nɛ a hyɛ nɛ ɔ ngɔɔ si fimi kɛ baa. 4 Se nyɛ ha nɛ si fimi nɛ gbe e ní tsumi ɔ nya, konɛ nyɛɛ hi kɛ pi si, nɛ nyɛ he nɛ su ngɛ blɔ fɛɛ blɔ nɔ, nɛ nɔ́ ko nɔ́ ko nɛ ko hia nyɛ. 5 Lɔ ɔ he ɔ, ke nyɛ ti nɔ ko hia juɛmi ɔ, ha nɛ e ya nɔ nɛ e hi Mawu bie, ejakaa e haa nihi tsuo nɔ́ faa nɛ́ hɛ mi kami be mi,* nɛ e maa ngɔ kɛ ha lɛ. 6 Se ha nɛ e ya nɔ nɛ e hi bie ngɛ hemi kɛ yemi mi, e yi mi nɛ ko pee lɛ enyɔɔnyɔ kulaa, ejakaa nɔ nɛ e yi mi peeɔ lɛ enyɔɔnyɔ ɔ ngɛ kaa wo oslɔke nɛ kɔɔhiɔ fiaa lɛ kɛ yaa kɛ baa. 7 Ngɛ anɔkuale mi ɔ, e sɛ nɛ jamɛ a nɔ ɔ nɛ e hyɛ blɔ kaa e nine maa su nɔ́ ko nɔ kɛ je Yehowa* ngɔ; 8 e ji yi mi enyɔɔnyɔtsɛ, e mimiɛɛɔ ngɛ e blɔhi tsuo a nɔ. 9 Se ha nyɛmi nɛ e be nɔ́ ko ɔ nɛ e nya* ngɛ e nɔ nɛ a wo ɔ he je, 10 nɛ niatsɛ ɔ hu nɛ e nya ngɛ e hɛ mi si puemi ɔ he je, ejakaa e ma gbo kaa nga nɔ mɔmɔ. 11 Ejakaa kaa bɔ nɛ pu jeɔ nɛ pu la a nglaa tso, nɛ e mɔmɔ wɔleɔ kɛ pueɔ si, nɛ e he fɛu ɔ laa a, jã kɛ̃ nɛ niatsɛ ɔ hu ma gbo ngɛ e níhi a se dimi ɔ mi. 12 Nɔ nɛ e yaa nɔ nɛ e hii si fĩe ngɛ ka mi ɔ ngɛ bua jɔmi, ejakaa ke Mawu bua ba jɔ e he ɔ, e nine maa su wami jlasi ɔ nɛ Yehowa* wo si kaa e ma ha nihi nɛ a maa ya nɔ ma je suɔmi kpo kɛ ha lɛ ɔ nɔ. 13 Ke nɔ ko kɛ ka ngɛ kpee ɔ, e ko de ke: “Mawu ngɛ mi kae.” Ejakaa nɔ ko be nyɛe maa ngɔ ní yayamihi kɛ ka Mawu, nɛ jã kɛ̃ nɛ lɛ nitsɛ hu e kɛ nɔ ko. 14 Se nɔ fɛɛ nɔ ɔ, lɛ nitsɛ e we akɔnɔ nɛ e hii lɛ gblae nɛ e hii lɛ sisie ɔ* nɛ e kaa lɛ. 15 Kɛkɛ ɔ, ke akɔnɔ ɔ ngɔ hɔ ɔ, e fɔɔ yayami; nɛ yayami ɔ hu ke a pee ɔ, e fɔɔ gbenɔ. 16 Ye nyɛmimɛ nɛ i suɔ, nyɛ ko ha nɛ a sisi nyɛ. 17 Nike ní kpakpa fɛɛ nike ní kpakpa, kɛ nike ní nɛ hi kɛ pi si fɛɛ nike ní nɛ hi kɛ pi si ɔ jeɔ hiɔwe, e kpleɔ si kɛ jeɔ hiɔwe kane ɔmɛ a Tsɛ ɔ ngɔ, nɔ nɛ e tsakee we nɛ e plɛ we hulɔ kaa bɔ nɛ nini peeɔ ɔ. 18 E suɔmi nya ní ji kaa e maa gu anɔkuale munyu ɔ nɔ kɛ fɔ wɔ, konɛ wa ba pee e nibɔ ní ɔmɛ a kpɛti kekle yiblii ko. 19 Ye nyɛmimɛ nɛ i suɔ, nyɛɛ le nɔ́ nɛ ɔ: Nɔ fɛɛ nɔ he nɛ e sɔ kɛ bu munyu tue, e he nɛ e ko sɔ kɛ tu munyu, e mi mi nɛ ko fu mla, 20 ejakaa adesa mi mi fumi ɔ ngɔɛ Mawu dami kɛ bɛ. 21 Enɛ ɔ he ɔ, nyɛ je mu níhi tsuo kɛ nɔ́ yayami fɛɛ nɔ́ yayami* kɛ fɔ he, nɛ nyɛɛ kɛ he jɔmi nɛ kplɛɛ munyu ɔ nɛ ma nyɛ ma he nyɛ* yi wami nɛ a du kɛ wo nyɛ mi ɔ nɔ. 22 Se nyɛ ba pee munyu ɔ nɔ yeli, se pi e nuli pɛ kɛkɛ, nɛ nyɛ ko ngɔ lakpa susumi kɛ hi nyɛ he sisie. 23 Ejakaa ke nɔ ko ji munyu ɔ nulɔ se pi e nɔ yelɔ ɔ, nɔ nɛ ɔ ngɛ kaa nɔ ko nɛ e ngɛ lɛ nitsɛ e hɛ mi hyɛe ngɛ ahuhuɛ ko mi. 24 Ejakaa e naa e he, nɛ e jeɔ kɛ yaa, nɛ oya nɔuu ɔ, e hɛ jeɔ nɔmlɔ tutuutu nɛ e ji ɔ nɔ. 25 Se nɔ nɛ e hyɛɛ mlaa nɛ hi kɛ pi si nɛ haa nɛ nɔ yeɔ e he ɔ mi fitsofitso, nɛ e yaa nɔ ngɛ mi ɔ ba pee we nɔ nɛ e nuɔ nɛ e hɛ jeɔ nɔ, mohu ɔ, e peeɔ ní tsumi ɔ tsulɔ; nɛ e bua maa jɔ ngɛ níhi nɛ e peeɔ ɔ mi. 26 Ke nɔ ko susuɔ kaa Mawu jalɔ ji lɛ, se e wui e lilɛ kpa wawɛɛ ɔ, e ngɛ lɛ nitsɛ e tsui sisie, nɛ e jami ɔ peeɔ yaka gu. 27 Jami nɛ he tsɔ, nɛ mu ko be he ngɛ wa Mawu nɛ ji Tsɛ ɔ hɛ mi ji nɛ ɔ nɛ: kaa nɔ ko maa hyɛ awusahi kɛ yalɔyihi* a nɔ ngɛ a we amanehluhi a mi, kɛ jehanɛ se hu nɛ́ nɔ ko maa hyɛ nɛ je ɔ nɛ ko wo e he mu.\n^ Aloo “nɛ e hla we tɔmi ngɛ nɔ he.”\n^ Hela, “nɛ e fĩa.”\n^ Aloo “e hii lɛ due kaa klama a.”\n^ E ma nyɛ maa pee, “yayami babauu.”\n^ Aloo “nyɛ susumahi a.”\n^ Aloo “ahoyihi.”